Modul 2: Prisdannelse

Materialer: Økonomiens kernestof s. 60-66

Gå sammen parvis og få styr på udbud og efterspørgsel (lektien)

Efterspørgselskurven:

1. Forklar hvad der menes med efterspørgsel, herunder figur 5.1 samt begrebet ”alt andet lige.”
2. Forklar figur 5.2 og herunder hvad der sker, hvis vi ændrer andre faktorer end prisen (ændringer i ”alt andet lige”) – også kaldet indkomsteffekt, substitutionseffekt og komplementære effekter.
3. Forklar begrebet elasticitet og betydningen deraf for ændringer i efterspørgslen.

Udbudskurven:

1. Forklar udbudskurven i figur 5.3 samt antagelserne bag.
2. Forklar hvorfor stigende priser medfører stigende udbud samt faldende priser faldende udbud. Inddrag figur 5.4.
3. Forklar figur 5.5 samt giv eksempler på forhold, der kan forskyde udbudskurven.

Efterspørgsel: Rejser til Dubai – hvordan påvirkes efterspørgslen?

1. Tegn i et diagram en kurve, der viser efterspørgslen efter pakkerejser til Dubai ved forskellige priser. Lad os forudsætte, at det drejer sig om en uges 'standardtur' på et hotel i mellemklassen. Ud af X-aksen sætter du antal rejser pr. år, som husholdningerne efterspørger. Op af Y-aksen sætter du prisen for en standardrejse til Dubai.

Du skal nu indtegne følgende hændelser i diagrammet. Du skal hver gang nøje overveje, om man rykker op eller ned på kurven – eller om kurven forskydes til højre eller venstre (jvf. figur 5.5).

1. En populær TV-udsendelse om Dubai øger interessen for landet som rejsemål.
2. Et voldsomt terrorangreb på et hotel i Dubai gør mange nervøse for at tage til Dubai.
3. Et fald i olieprisen gør det billigere at flyve til Dubai – og pakkerejserne falder i pris med over 20 pct.
4. Oman – naboland til Dubai – bliver pludselig et populært feriemål og en alvorlig konkurrent til Dubai.
5. Et økonomisk opsving med flere i beskæftigelse og højere lønstigninger øger danskernes appetit på udlandsrejser – også til Dubai.

Markedsmekanismen/prisdannelsen: Læs nu s. 66-68 øverst. I skal kunne forklare figur 5.6, 5.7 og 5.8. Når I har styr på det, må I gå videre til opgaven om kyllinger nedenfor.

Prisdannelsen – med ændringer i udbud og efterspørgsel – med kyllinger som eksempel. Overvej for hver af scenarierne nedenfor, hvad der sker med ligevægtsprisen og hvorfor. Indtegn det i et diagram.

Danmark er storproducent af kyllinger. Omkring 200 kyllingeproducenter leverer de fleste af de kyllinger, der slagtes på de to store kyllingeslagterier – Danpo og Rose. Størstedelen eksporteres. Der slagtes 100 mio. kyllinger om året i Danmark – svarende til 150 mio. kg. Heraf eksporteres ca. 135 mio. kg – primært til lande som Sverige, Tyskland og Storbritannien. I Danmark er vi glade for at spise kylling. Mens EU-landene i gennemsnit spiser 23 kg om året, så indtager vi danskere 26 kg.

Vi skal nu se nærmere på prisdannelse på kyllinger i Danmark. Lad os forenkle det lidt og koncentrere os om ferske kyllinger.

Tegn en udbuds- og efterspørgselskurve for kyllinger og indtegn/forklar effekterne af nedenstående hændelser:

1. Vi antager, at i diverse medier bliver svinekød betegnet som knapt så sundt på grund af rester af antibiotika i kødet. Mange forbrugere dropper svinekød og vender blikket mod andre kødtyper. Dette øger efterspørgslen efter kyllinger. Hvordan påvirker dette markedet for kyllinger? Indtegn situationen i diagrammet og redegør for konsekvenserne for markedet (pris og mængde).
2. Lad os antage, at nye fodertyper samt computerstyret fodring øger effektiviteten hos kyllingeproducenterne. Hvordan påvirkes udbudskurven (rykker den til højre/venstre?) – og dermed prisdannelsen på kyllinger?
3. En mystisk sygdom hos visse kyllingeproducenter gør forbrugerne nervøse, og det påvirker efterspørgslen. Indtegn situationen i et diagram og redegør for, hvordan det påvirker markedet.
4. Andre typer af fjerkrækød (gås, and, kalkun) falder pludselig markant i pris. Hvordan kan dette tænkes at påvirke kyllingemarkedet? Indtegn situationen i et diagram.
5. For nogle år siden begyndte brasilianske kyllingeproducenter pludselig at gøre sig gældende på det europæiske marked. Importen af brasilianske kyllinger steg markant. Indtegn situationen i diagrammet og redegør for, hvordan dette kan tænkes at have påvirket prisdannelsen på danske kyllinger.

Prisdannelsen/markedsmekanismen hviler på en række antagelser. Mon I kan gætte jer til (nogen af) dem? Ser I nogle hindringer for den frie markedsmekanisme?

Læs endelig s. 68-70, der samler op på dette.

 